D'acord amb l'article 51.2 de la Llei 1/2015, del 5 de febrer, del règim especial d'Aran, el Consell General d'Aran té competència plena en el foment i la promoció de la cultura aranesa i occitana i en l'emparament, la conservació, la gestió i l'administració del patrimoni cultural.
La Comissió Bilateral Govern de la Generalitat – Consell General d'Aran, òrgan permanent de relació entre els governs i les administracions de la Generalitat i d'Aran, té entre les seves funcions, d'acord amb l'article 84.1.b), l'adopció dels acords de transferència de competències o traspassos de béns i serveis que corresponguin.
De conformitat amb l'article 7.2.c) del Reglament d'organització i funcionament de la Comissió Bilateral Govern de la Generalitat – Consell General d'Aran, publicat en el DOGC mitjançant la Resolució GRI/517/2015, d'11 de març, correspon al Ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a l'aprovació final.
El Ple de la Comissió Bilateral Govern de la Generalitat – Consell General d'Aran, en la sessió de 20 de febrer de 2015, va adoptar un acord relatiu al traspàs de funcions de la Generalitat de Catalunya al Consell General d'Aran en matèria de patrimoni festiu.
A proposta de la vicepresidenta del Govern i consellera de Governació i Relacions Institucionals i del conseller de Cultura, i d'acord amb el Govern,
Aprovar l'Acord de traspàs de funcions de la Generalitat de Catalunya al Consell General d'Aran en matèria de patrimoni festiu, que es publica annex a aquest Decret.
Acord de traspàs de funcions de la Generalitat de Catalunya al Conselh Generau d'Aran en matèria de patrimoni festiu
D'acord amb l'article 51.2 de la Llei 1/2015, del 5 de febrer, del règim especial d'Aran, el Conselh Generau d'Aran exerceix competències plenes en el foment i la promoció de la cultura aranesa i occitana i li correspon l'emparament, la conservació, la gestió i l'administració del patrimoni cultural.
L'apartat 3 d'aquest mateix article estableix que el Conselh Generau d'Aran ha de vetllar per la conservació, la promoció i la difusió de la cultura aranesa, entesa com a part de l'occitana, en totes les diferents expressions i l'apartat 5 recull que el Conselh ha de promoure acords de col·laboració amb les entitats locals d'Aran perquè participin en la conservació, la promoció i la difusió de la cultura aranesa, d'acord amb les competències que els atribueixin les lleis.
La protecció de les festes i tradicions pròpies de l'Aran pren, doncs, una rellevància especial com a símbol d'identitat i per al respecte als orígens de la seva singularitat.
La Llei 2/1993, de 5 de març, de foment i protecció de la cultura popular i tradicional i de l'associacionisme cultural, regula la recuperació, l'inventari, la protecció, la difusió i el foment de la cultura popular i tradicional catalana i el Decret 389/2006, de 17 d'octubre, del patrimoni festiu de Catalunya, precisa el procediment per catalogar i declarar les festes i els elements festius.
La Llei 1/2015, del 5 de febrer, del règim especial d'Aran estableix, en l'article 50, que la Generalitat ha d'acordar amb el Conselh Generau d'Aran els traspassos que corresponen a les noves competències atribuïdes per aquesta Llei.
Així mateix, la disposició transitòria tercera preveu, en l'apartat tercer, que els acords de traspàs de funcions han de delimitar les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
La Comissió Bilateral Govern de la Generalitat-Conselh Generau d'Aran, òrgan permanent de relació entre els governs i les administracions de la Generalitat i d'Aran, d'acord amb l'article 84.1.b) de la Llei, té atribuïda, entre altres funcions, l'adopció dels acords de transferència de competències o traspassos de béns i serveis que corresponguin.
D'acord amb tot l'exposat, la Comissió Bilateral Govern de la Generalitat-ConselhGenerau d'Aran, en la sessió de 20 de febrer de 2015, acorda la transferència de les funcions de la Generalitat de Catalunya al Conselh Generau d'Aran en matèria de patrimoni festiu.
Funcions que assumeix el Conselh Generau d'Aran
1.1 La catalogació de les festes, manifestacions i celebracions comunitàries, així com els elements festius amb vigència a l'Aran.
1.2 La declaració de les festes populars d'interès cultural de l'àmbit territorial de l'Aran.
1.3 La incoació d'ofici i l'impuls del procediment de declaració de les festes i dels elements festius d'interès nacional, l'elaboració de l'expedient i de les memòries corresponents i l'aprovació de la corresponent proposta de resolució, un cop donat compliment al tràmit d'audiència, de conformitat amb allò que estableix la normativa aplicable.
Correspon, així mateix, al Conselh Generau d'Aran en l'àmbit del patrimoni festiu:
a) Vetllar pel manteniment de les festes i dels elements festius declarats.
b) Dictar les normes necessàries per a la protecció dels marcs especials propis de cada festa.
c) Adoptar, si escau, les garanties físiques de preservació de l'element festiu, així com per a la divulgació de llur coneixement.
d) Potenciar la documentació de les festes i dels elements festius declarats.
Coordinació i col·laboració entre el Conselh Generau d'Aran i la Generalitat de Catalunya en l'àmbit del patrimoni festiu
3.1 Per tal de garantir la integritat del Catàleg del Patrimoni Festiu de Catalunya, el Conselh Generau d'Aran comunica al Departament competent en matèria de cultura popular els actes de catalogació del patrimoni festiu i les declaracions de noves festes populars d'interès cultural.
3.2 En l'àmbit de les festes i dels elements festius d'interès nacional, la incoació i l'impuls del procediment i l'aprovació de la proposta de resolució per part del Conselh Generau d'Aran s'estableix sens perjudici de la competència del Govern de la Generalitat per declarar les festes i elements festius d'interès nacional.
El Conselh Generau d'Aran comunica les propostes de resolució al Departament competent en matèria de cultura popular, el qual l'eleva, si escau, al Govern per a la seva aprovació.
El Departament competent en matèria de cultura popular informa la Comissió Bilateral Govern de la Generalitat - Conselh Generau d'Aran de l'estat de tramitació de les propostes de resolució trameses pel Conselh Generau d'Aran als efectes corresponents.
Aquest acord produeix efectes a partir de l'endemà de la seva publicació en el Diari Oficial de la Generalitat de Catalunya.